
	Postboks 214
	

	8151  ØRNES
	


Fellingstillatelse på jerv

Fylkesmannen viser til samtale med Meløy kommune 04.08.2004 og søknader samme dag fra Halsa og omegn sausankerlag og fra Enga og omegn sankelag om tillatelse til felling av jerv,  

Vedtak

Fylkesmannen i Nordland iverksetter med dette fellingstillatelse på én jerv i deler av Meløy i tidsrommet fra og med 04.08.2004 til og med 18.08.2004.  

Dette vedtaket ble gitt muntlig og på e-post 04.08.2004.

Søknaden

Det vises i søknadene til registrerte tap av sau til jerv, fjorårets store tap samt møter i vinter om tiltak bl a i beitesesongen. 

Grunnlaget for avgjørelsen

Fellingstillatelsen er gitt i medhold av Lov om viltet av 29.05.81 og Forskrift av 30.06.2000 om forvaltning av bjørn, jerv, ulv og gaupe, jf Direktoratet for naturforvaltnings (DN) brev av 03.06.2004 der Fylkesmannen i Nordland er gitt myndighet til å forvalte betinget fellingstillatelse på 2 jerv innen en gitt tidsramme og under gitte vilkår. 

Fellingstillatelse gis for å forhindre at jerv gjør skade på bufe og tamrein. Avgjørelsen skal bygge på en helhetsvurdering av skadenes betydning i forhold til behovet for vern av rovviltet. Ved avgjørelsen skal det særlig tas hensyn til: 

· Størrelse og sammensetning av vedkommende rovviltbestand

· Områdets betydning som beitemark

· Skadenes omfang og utvikling

· Potensialet for fremtidige skader

Bakgrunn og begrunnelse

Følgende forhold er vektlagt ved fellingstillatelsen:

Størrelse og sammensetning av jervbestanden

I følge SNO er det pr i dag registrert 9-10 sikre/sannsynlige ynglinger av jerv i Nordland i 2004 (en er foreløpig uavklart). Endelig sluttvurdering vil foreligge 

1. oktober. Totalt var det registrert en avgang på 9 jerv i fylket i løpet av jaktåret 2003/2004. I inneværende jaktår er det så langt registrert avgang av 3 jerv. Under lisensjakta ble det ikke felt jerv i Meløy. Et hi ble funnet i nabokommunen Rødøy. To tispevalper ble avlivet i dette hiet, samt at en valp fra den samme ynglingen ble funnet død.   

I følge sentrale retningslinjer skal jerven forvaltes slik at en blant annet sikrer en sammenhengende utbredelse på Nordkalotten. Av de registrerte ynglingene er 6-7 registrert i region 2 hvor Meløy inngår. Bestandsmålet for jerv i denne regionen er  oppfylt iht Fylkesmannens forvaltningsplan. Vi har nemlig satt som mål at det ikke skal være registrert færre enn 4 ynglinger av jerv i midtregionen i det av de fire siste årene med flest registerte ynglinger (evt trender i bestandsutviklingen skal også tillegges vekt). Forvaltningsplanen vil bli revidert senere som en oppfølging av St. melding nr 15 (2002-2003) ”Rovvilt i norsk natur” og Innst S nr 174 (2003-2004).

Fylkesmannen vurderer det slik at felling av én jerv i det aktuelle området ikke vil komme i konflikt med de forannevnte bestandsmålsetningene.

Områdets betydning som beitemark

Det er to beitelag og mye sau (1700 dyr bare i Enga og omegn sankelag) i det aktuelle området. Vi anser dette som et viktig beiteområde.

Skadenes omfang og utvikling

SNO har registrert 3 lam med jerv som antatt/dokumentert skadevolder i området, og 1 lam med jerv som usikker skadevolder. Det siste som ble funnet den 03.08.2004 var nylig drept. I tillegg opplyses det om at det i deler av området mangler en del lam. Av om lag 10 søyer observert i området med 3 kadaver mangla det om lag 7-8 lam. I områdene lengre vestover i Enga og omegn sankelag meldes det om rolige forhold så langt. Det har over flere beitesesonger vært store tap av sau til jerv i området. Vi anser derfor at det er fare for store tap. 

Forebyggende tiltak / Særskilt tiltaksområde

I forvaltningsplanen legger vi opp til at det skal arbeides spesielt intensivt med å få ned tapene av rein og sau i områder som har store gjentatte tap til rovvilt over flere år. Ved å velge ut noen slike særskilte tiltaksområder vil vi prøve å redusere tapene langsiktig i de mest tapsutsatte områdene. I disse områdene brukes det flere virkemidler; både forebyggende tiltak og tiltak rettet mot rovdyrbestandene. I samråd med Kontaktutvalget for rovviltskader i Nordland (KRN) har vi valgt ut blant annet Meløy/Rødøy/Gildeskål som et slikt tiltaksområde. 

Enga og omegn sankelag søker primært om midler til tidlig sanking. Sankelaget vil få et eget vedtaksbrev knytta til den søknaden. Ut fra tilvekst på lam og siden tapene til jerv erfaringsmessig er størst sent i beitesesongen, iverksettes vanligvis ikke tidlig nedsanking før etter 20.-25. august. Fôrkompensasjon for 1700 dyr fra nå fram til 10. september beløper seg til om lag 365 000,- kr. Det er pr i dag disponibelt om lag 300 000,- kr til forebyggende tiltak i Nordland. Erfaringsmessig oppstår det største behovet for midler til tiltak rundt om i fylket i siste del av beitesesongen.     

Vi finner det derfor hensiktmessig å iverksette et skadefellingsforsøk nå.    

Konklusjon

På bakgrunn av en vurdering av jervbestanden, områdets betydning som beitemark, skadeomfanget, potensialet for fremtidige skader på sau og historikken i området, finner Fylkesmannen det riktig å gi fellingstillatelse på én jerv. 

Vilkår

Fellingstillatelsen gis på følgende vilkår:

1. Fellingstillatelsen gjelder fra og med 4. august til og med 18. august 2004.

2. Tillatt område for felling er den del av kommunen som er sør for Glomfjorden og kraftlinja Haugvika - Vakkerdalsskardet, vest for linja høyde 756 ved Vakkerdalsskardet-Navaren-Middagstuva-Frukostinden-Møsbruntuva, og nord for Holandsfjorden-Engeneset-Møsbruntuva. Fellingsforsøket skal etter beste evne rettes mot skadevoldende individ. Fellingsforsøket bør således styres ut fra hvor tapene har skjedd og hvor de eventuelt utvikler seg videre. Området kan bli fortløpende justert av Fylkesmannen dersom tapssituasjonen tilsier det.   

3. Fellingslaget ledes av Jan Inge Karlsen. Navn og fødselsdato på deltagere på 

fellingslaget skal meldes inn fra kommunen eller fellingsleder til Fylkesmannen. Kun personer som er innmeldt til Fylkesmannen kan delta på fellingsforsøket. Fellingsleder må utarbeide en liste over deltakerne. Deltakerne skal kunne fremvise denne lista som dokumentasjon på deltakelse. 

Alle som deltar på fellingslaget må være kjent med dette brevets innhold. Fellingsleder er ansvarlig for å gjøre dette brevet kjent for fellingslaget, samt å kontrollere at deltagerne har avlagt storviltprøve senest i 2003 ved jakt med rifle, og innbetalt jegeravgift for inneværende jaktår. Det bør være et begrenset antall deltagere av gangen, slik at man får et hensiktsmessig fellingsforsøk.  

4. Utført felling skal straks meldes til Fylkesmannen i Nordland og kommunen. Hos Fylkesmannen kan det på dagtid gis beskjed på telefon 75 53 15 80 og etter arbeidstid på mobil 948 11 746. Fellingsstedet skal kunne påvises. Fylkesmannen ønsker for øvrig å bli holdt løpende orientert om situasjonen underveis i fellingsforsøket.

5. Det stilles kr 15 000,- til rådighet til dekking av utgifter (ikke lønn) til personellet. Kortfattet rapport (fellingsinnsats, aktivitet av jerv og erfaringer med fellingsforsøket), samt krav om refusjon sendes samlet fra Meløy kommune til Fylkesmannen i Nordland innen 1. september 2004.

6. Oppnevnte jegere plikter å utøve fellingsforsøket på en human og sikkerhetsmessig forsvarlig måte, jf Viltlovens § 19. Den/de som sårer jerv under forsøk på fellig i henhold til tillatelsen, plikter å forvisse seg om at påskutt dyr er truffet og å gjøre det en kan for å få avlivet jerven. Fellingsleder eller eventuelt den som skadeskyter jerv skal uten opphold underrette Fylkesmannen, kommunen og nærmeste politimyndighet. Fylkesmannen avgjør hvordan det videre ettersøk skal ledes. Medlemmene i det oppnevnte fellingslaget skal uten godtgjørelse, 

såfremt annet ikke er avtalt med Fylkesmannen, bistå forvaltnings- eller politimyndighet i det videre ettersøk.

7. Ved felling av jerv skal det benyttes våpen og ammunisjon godkjent for storviltjakt, jf Forskrift av 22.03.2002 om utøvelse av jakt og fangst. Haglegevær er også tillatt ved jakt på jerv.

8. Jerv som blir felt på denne tillatelsen er viltfondets eiendom. Ingen kan derfor på noen måte gjøre seg nytte av felt jerv uten nærmere samtykke fra DN. Uttak av innvoller og flåing av jerv må ikke skje. Felt jerv skal så raskt som mulig bringes til NINA, Tungasletta 2, 7485 Trondheim. Kontaktperson er Frode Holmstrøm. 

9. Dersom det er ønskelig å bruke løs hund i forbindelse med fellingsforsøket, må dert søkes kommunen om evt dispensasjon fra båndtvangsregelen etter hundeloven av 4. juli 2003 nr 74, jf DNs brev av 03.06.2004. 

10. Fellingsforsøk stanses ved fellingstillatelsens utløp, eller hvis Fylkesmannen av andre årsaker finner å måtte stoppe fellingsforsøket.

Saksopplysninger

Dette vedtaket blir ikke kunngjort utover DNs rovviltsider på internett og ved utsendelse til adressatene på kopilista. 

Avgjørelsen kan påklages innen 3 uker etter mottatt brev. Klagen skal angi det vedtak som det klages over, og den eller de endringer som ønskes. Klagen skal sendes til Fylkesmannen i Nordland, Statens hus, 8002 Bodø. 

	Med hilsen

Ola Bjerkaas 

fung. fylkesmann
	Jørn Karlsen

rovviltkonsulent


Vedlegg: 

Klageskjema

Kopi u/vedlegg: 

Enga og omegn sankelag v/Sverre Enga, 8170 Engavågen

Halsa og omegn sausankelag v/Ken-Henry Solhaug, 8178 Halsa

Direktoratet for naturforvaltning, 7485 Trondheim 

Saltfjellet reinbeitedistrikt  

Gildeskål kommune, Pb 54, 8138 Inndyr

Rødøy kommune, 8185 Vågaholmen

Lensmannen i Meløy, ørnes 8150 Ørnes 

Kontaktutvalget for rovviltsaker i Nordland (etter liste)

Fylkesmannen i Finnmark, Damsvn 1, 9815 Vadsø

Fylkesmannen i Troms, Postboks 6105, 9291 Tromsø

Fylkesmannen i Nord-Trøndelag, Postboks 2534, 7734 Steinkjer

Jervnemnda for Nord-Norge v/leder John Helge Steinnes, 9042 Laksvatn

